Jurbarko Vytauto Didžiojo pagrindinė mokykla

Jurbarko Vytauto Didžiojo pagrindinė mokykla – dieninė, savarankiško mokymosi bendrojo lavinimo mokykla Jurbarke, Vytauto Didžiojo g. 53A, vykdanti pradinio, pagrindinio ir papildomo ugdymo programas. Įstaigos kodas 191873296.

 Istorija 
Jauniausia Jurbarko 3-oji vidurinė mokykla atidaryta 1995 m. rugsėjo 1 d. netoli Vytauto parko, kur stovi paminklas Lietuvos didžiajam kunigaikščiui Vytautui. Statyti pradėta 1989 m., kai dviejose miesto vidurinėse mokiniai mokėsi dviem pamainomis. Statinio projektą rengė Kauno miestų statybos projektavimo institutas. Sklype buvo gyventojų sklypai, Jurbarko rajono kooperatyvų sąjungos sandėliai, kolūkinė turgavietė. Pagal kapitalines statybos planą mokyklos statyba turėjo prasidėti 1989 m. liepos mėn. ir būti baigta 1990 m. gruodžio mėn., bet statyba užtruko, nes Valstybinės nežinybinės ekspertizės valdyba, inicijuota Žaliųjų judėjimo atstovų, atlikusi mokyklos projekto ekspertizę, nustatė, kad projekte numatyta sunaikinti 32 medžius. 1989 m. balandžio 28 d. Miesto kultūros rūmuose įvyko miesto gyventojų susirinkimas, kuriame nutarta mokyklą statyti pagal miesto generalinio plano projektą ir parengtą projektinę-sąmatinę dokumentaciją. Statybos darbams buvo skirta 257 000 rublių pamatams, rūsiui statyti, tinklams įrengti. Po 1990 m. kovo 11 d. statybos finansavimas nutrūko. 1995 m. Lietuvos Respublikos statybos ir urbanistikos ministerija išimties keliu leido priimti naudoti statomos mokyklos 3 aukštą su atskiru įėjimu. Galutinai mokyklos statyba užbaigta 1998 m. gruodžio 22 d.

1996 m. mokykloje 30 klasių mokėsi 732 mokiniai, iš jų 386 mergaitės. Pradėta dėstyti informatika, sustiprinta vokiečių kalba 5-oje klasėje, matematika 9 klasėje.
Jurbarko rajono savivaldybės tarybos 1999 m. gegužės 19 d. sprendimu mokyklai suteiktas Vytauto Didžiojo vardas. Vardas mokyklai buvo renkamas viešai – savo pasiūlymus teikė mokytojai, mokiniai, mokinių tėvai, miesto visuomenė. Nuo 2012 m. rugsėjo 4 d. pagrindinė mokykla, nuo 2018 m. rugsėjo 1 d. progimnazija, nuo 2024 m. rugsėjo 1 d. pagrindinė mokykla.Progimnazijos reorganizavimas, Jurbarko Vytauto Didžiojo pagrindinė mokykla. Nuoroda tikrinta 2024-10-31.

 Direktoriai 
 1995–2024 m. Viljamas Bakšys
 2024 m. Jurgita VolbikienėJurbarko Vytauto Didžiojo progimnazija turi naują vadovą, Jurbarko rajono savivaldybė, 2024-08-28. Nuoroda tikrinta 2024-10-31.

 Žymūs mokytojai 
 Ramutė Beinerienė, direktoriaus pavaduotoja
 Asta Muleikienė, mokytoja

 Žymūs mokiniai 
 Deividas Bastys, dainininkas

 Šaltiniai 

 Nuorodos 
 Mokyklos svetainė

Kategorija:Jurbarko rajono savivaldybės mokyklos
Kategorija:Jurbarkas
Kategorija:Lietuvos progimnazijos